CELEX: 62021TN0724
Language: fi
Date: 2021-11-11 00:00:00
Title: Asia T-724/21: Kanne 11.11.2021 – IL ym. v. parlamentti

4.4.2022   
            
            
               FI
            
            
               Euroopan unionin virallinen lehti
            
            
               C 148/29
            
         
      Kanne 11.11.2021 – IL ym. v. parlamentti
      (Asia T-724/21)
      (2022/C 148/40)
      Oikeudenkäyntikieli: ranska
      
         Asianosaiset
      
      
         Kantajat: IL ja 81 muuta kantajaa (edustajat: asianajajat P. de Bandt, M. Gherghinaru ja L. Panepinto)
      
         Vastaaja: Euroopan parlamentti
      
         Vaatimukset
      
      Kantajat vaativat unionin yleistä tuomioistuinta
      
                  —
               
               
                  kumoamaan Euroopan parlamentin rakennuksiin pääsyyn kolmella työpaikalla sovellettavista terveyttä ja turvallisuutta koskevista poikkeuksellisista säännöistä 27.10.2021 annetun Euroopan parlamentin puhemiehistön päätöksen
               
            
                  —
               
               
                  velvoittamaan vastaajan korvaamaan kaikki oikeudenkäyntikulut ja myös riidanalaisen päätöksen täytäntöönpanon lykkäämiseksi tehdystä hakemuksesta aiheutuvat oikeudenkäyntikulut.
               
            
         Oikeudelliset perusteet ja pääasialliset perustelut
      
      Kanteensa tueksi kantajat vetoavat kolmeen kanneperusteeseen.
      Ensimmäinen kanneperuste perustuu siihen, ettei riidanalaiselle päätökselle ole pätevää oikeudellista perustaa kantajien terveystietojen käsittelemiseksi. Kantajat kiistävät sen, että Euroopan unionin virkamiehiin sovellettavien henkilöstösääntöjen 1e artiklan 2 kohta ja Euroopan unionin muuta henkilöstöä koskevien palvelussuhteen ehtojen 10 artiklan 1 kohta, 80 artiklan 4 kohta ja 126 artiklan 2 kohta muodostaisivat pätevän oikeudellisen perustan riidanalaisen päätöksen antamiselle ja siis riidanalaisen toimenpiteen toteuttamiselle heidän osaltaan. He väittävät lisäksi, että riidanalaisen päätöksen kaltainen puhemiehistön päätös ei voi olla perustana toimenpiteille, jotka edellyttävät hyvin arkaluonteisten tietojen käsittelyä, koska Euroopan unionin perusoikeuskirjan (jäljempänä perusoikeuskirja) 8 artiklan mukaan tällaiseen tietojenkäsittelyyn liittyvistä olennaisista seikoista on säädettävä laissa, eikä parlamentin puhemiehistön päätös ole tällainen laki.
      Toinen kanneperuste perustuu henkilötietojen käsittelyä koskevien yleisten periaatteiden loukkaamiseen. Tämä kanneperuste jakautuu kahteen osaan.
      
                  —
               
               
                  Ensimmäinen osa perustuu tietojenkäsittelyn tarkoituksien rajoittamista koskevan periaatteen ja laillisuusperiaatteen loukkaamiseen. Jotta kantajien EU:n digitaalisessa koronatodistuksessa olevia henkilötietoja voitaisiin käyttää siihen, että kantajat pääsevät parlamentin rakennuksiin, laillisesti näet edellytetään, että ne on kerätty tähän tarkoitukseen. Koska sellaista oikeudellista perustaa ei ole, jossa sallitaan nimenomaisesti rokotusta, testejä tai parantumista koskevien terveystietojen käsittely työpaikalle ja parlamentin kokouksiin pääsyn ehtona, parlamentin puhemiehistön asiana ei ole missään tapauksessa sallia tällaista tietojenkäsittelyä varsinkaan sellaisella oikeussäännöllä, joka ei ole laki sanan varsinaisessa merkityksessä.
               
            
                  —
               
               
                  Toinen osa perustuu lojaliteetti-, avoimuus- ja minimointiperiaatteiden loukkaamiseen, koska kantajien henkilötietoja kerättäessä kantajille ei ole ilmoitettu siitä, että näitä tietoja käytettäisiin siihen, että heille annetaan pääsy tai heiltä evätään pääsy heidän työpaikalleen.
               
            Kolmas kanneperuste perustuu siihen, että riidanalaisella päätöksellä loukataan perusteettomasti oikeutta yksityiselämän kunnioittamiseen ja henkilötietojen suojaan, oikeutta ruumiilliseen koskemattomuuteen, oikeutta vapauteen ja turvallisuuteen sekä oikeutta yhdenvertaisuuteen ja syrjimättömyyteen. Tämä kanneperuste jakautuu kahteen osaan.
      
                  —
               
               
                  Ensimmäinen osa perustuu kantajien ruumiillista koskemattomuutta koskevien oikeuksien, heidän vapautta ja turvallisuutta koskevan oikeutensa, heidän yhdenvertaisuutta ja syrjimättömyyttä koskevan oikeutensa sekä heidän yksityiselämän kunnioittamista ja henkilötietojen suojaa koskevien oikeuksiensa loukkaamiseen.
               
            
                  —
               
               
                  Toinen osa perustuu siihen, että se, että riidanalaisella päätöksellä puututaan ensimmäisessä osassa mainittuihin oikeuksiin ja periaatteisiin, on vastoin perusoikeuskirjan 52 artiklan 1 kohdassa määrättyä suhteellisuusperiaatetta siltä osin kuin riidanalainen toimenpide ei ole välttämätön, asianmukainen eikä oikeasuhteinen sillä olevien tavoitteiden saavuttamiseksi.